
Poreč, 15. rujna 2025.
- SREDSTVIMA JAVNOG INFORMIRANJA

POREČ: Pred nama Dan La mula de Parenzo, PromoArh, Gušti Merkata…

U tjednu od 15. do 21. rujna 2025. Poreč će oživjeti bogatim programom glazbe, gastronomije i kulturnih sadržaja, pružajući iskustva koja će oduševiti i zabaviti posjetitelje svih generacija

Program započinje u ponedjeljak, 15. rujna, Smotrom istarskih autohtonih proizvoda na Trgu slobode od 9 do 21 sat. Riječ je o promotivno-prodajnom sajmu koji okuplja lokalne proizvođače maslinovih ulja, vina, sireva, meda i drugih domaćih delicija. Posjetitelji će moći degustirati proizvode i upoznati se s bogatom gastronomskom tradicijom Istre.

Istoga dana na Trgu slobode otvara se i Zeleno i Plavo u Poreču, sajamska manifestacija gospodarskog, turističkog i kulturnog karaktera u organizaciji Udruge branitelja proizvođača Panonija. Dvadesetak malih proizvođača predstavit će pekarske i suhomesnate delicije, prirodnu kozmetiku, sirupe, marmelade i rukotvorine, uz pripremu slavonskih specijaliteta uživo. Manifestacija traje do nedjelje, 21. rujna.

Od 17. do 19. rujna u dvorani Žatika održava se PromoArh – međunarodni sajam graditeljstva, opremanja i uređenja. Sajam okuplja domaće i inozemne izlagače s ponudom građevinskih materijala, strojeva, rješenja za zelenu gradnju, opremanje interijera i eksterijera te BIM tehnologija i inovacija za pametne kuće. Stručni program Education point donosi seminare, predavanja, panel rasprave i radionice vrhunskih stručnjaka. Sajam je otvoren od 10 do 19 sati, a jednodnevna ulaznica od 5 eura vrijedi za sva tri dana.

Od 18. do 20. rujna, svake večeri od 20 do 21:30 sati, Trg slobode postaje domaćin međunarodnog festivala Jadranska avantura. Festival okuplja glazbene i plesne ansamble te soliste svih žanrova i generacija, od 5 do 95 godina. Publika će uživati u klasičnoj, suvremenoj i tradicijskoj glazbi i plesu, a svaki koncert završava zajedničkim slavljem izvođača i publike.

Petak, 19. rujna, rezerviran je za Gušti Merkata na porečkoj tržnici, od 10 do 13 sati. Posjetitelji mogu besplatno degustirati svježe pripremljena jela, uživati u čašici vina i glazbi uživo, te razgledati bogatu ponudu lokalnih proizvoda na tržnici i ribarnici. Istu večer, u 21 sat, u Eufrazijevoj bazilici održat će se 64. Koncerti u Eufrazijani uz nastup renomiranog mađarskog Savaria Baroque Orchestra pod umjetničkim vodstvom i dirigentskom palicom Pála Németha, uz soliste Lászla Jekla (bas), Nóru Ducza (sopran), Lászla Kéringera (tenor) i Mátéa Fülepa (bariton). Orkestar će izvesti vizualno atraktivni oratorij posvećen sv. Stjepanu, djelo talijanskog skladatelja A. Caldare. Ulaznice su dostupne putem sustava rezervacije-poup.hr ili na ulazu u Eufrazijevu baziliku od 20 sati.

U subotu, 20. rujna, će se održati Dan La mula de Parenzo, program koji spaja edukaciju, gastronomiju, povijest i glazbu, a inspiraciju pronalazi u poznatoj porečkoj Muli. Ono što je prošle godine započelo kao festival, ove se godine pretvorilo u dva samostalna projekta. Prvi projekt, Nit Penelope, posvećen je suvremenom tekstilnom stvaralaštvu i njegovoj povezanosti s tradicionalnim formama. Izložba radova četiriju umjetnica – Ola Korbańska, Nikolina Krstičević, Raquel Rodrigo i Josipa Štefanec – otvara se 17. rujna u 19 sati u Zavičajnom muzeju Poreštine. Drugi projekt, Dan La mula de Parenzo, nudi raznolik cjelodnevni program 20. rujna. Program započinje u 10 sati radionicom filcanja vune za djecu u Centru za posjetitelje (Trg slobode 13), koju vodi kustosica i etnologinja Vltava Muk. U 10:30 sati u dvorištu porečkog Muzeja održat će se radionica pripreme jote, koju vodi Vesna Medvedec Buršić. Degustacija pripremljenih jela počinje u 13 sati i otvorena je za sve posjetitelje. Predvečer, u 18 sati, kreće interpretativna šetnja gradom La mula de Parenzo Tour. Manifestacija završava koncertom Canti di mare e di terra u 19:30 sati u Caffè baru Lapidarium, uz nastup Edne Strenje (glas) i Igora Ivanovića (gitara). Sudjelovanje u svim programima je besplatno, ali je za radionice i šetnju potrebna prethodna prijava na lamuladeparenzo@muzejporec.hr.

Bogata ponuda događanja potvrđuje da Poreč i u rujnu živi punim intenzitetom, nudeći jedinstveno iskustvo svojim gostima i stanovnicima. Više informacija o programu dostupno je na službenim stranicama Turističke zajednice Grada Poreča – www.myporec.com. 

